**Dôvodová správa**

1. ***Všeobecná časť***

 Nariadenie vlády Slovenskej republiky č. 391/2006 Z. z. o minimálnych zdravotných a bezpečnostných požiadavkách na pracovisko (ďalej len „nariadenie vlády Slovenskej republiky č. 391/2006 Z. z.“) sa mení na základe uznesenia vlády Slovenskej republiky č. 79 z 2. februára 2022 k návrhu zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia. V bode C.46. uvedeného uznesenia vlády Slovenskej republiky sa ukladá ministrovi zdravotníctva predložiť do legislatívneho procesu novelu nariadenia vlády Slovenskej republiky č. 391/2006 Z. z. s cieľom vyňatia ustanovení upravujúcich čistenie okien na pracovisku, vyplývajúcich z prílohy č. 3.

 Príloha č. 3 nariadenia vlády Slovenskej republiky č. 391/2006 Z. z. je národným dodatkom, nepreberá žiadne z ustanovení smernice Rady 89/654/EHS o minimálnych požiadavkách na bezpečnosť a ochranu zdravia na pracovisku.

 Vypustením minimálnych lehôt čistenia vykurovacích telies, osvetľovacích telies
a okien na pracovisku nedôjde k zníženiu úrovne bezpečnosti a ochrany zdravia na pracovisku; povinnosťou zamestnávateľov naďalej zostane pravidelne čistiť pracovisko, pracovné prostriedky a zariadenia.

 Návrhom nariadenia vlády sa súčasne vypúšťajú ustanovenia, ktoré upravujú poskytovanie pitnej vody na pracovisku v prílohe č. 1 a v prílohe č. 2 k nariadeniu vlády Slovenskej republiky č. 391/2006 Z. z. z dôvodu, že sú národným dodatkom, nie sú prebraté z ustanovení smernice Rady 89/654/EHS a túto oblasť dostatočne upravuje zákon č. 355/2007 Z. z.

 Návrh nariadenia vlády, ktorým sa mení nariadenie vlády Slovenskej republiky č. 391/2006 Z. z. je v súlade s Ústavou Slovenskej republiky, ústavnými zákonmi a nálezmi ústavného súdu, zákonmi a ďalšími všeobecne záväznými právnymi predpismi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

 Návrh nariadenia vlády nemá byť predmetom vnútrokomunitárneho pripomienkového konania.

 Predložený návrh nariadenia vlády nemá vplyv na rozpočet verejnej správy,
na podnikateľské prostredie, na životné prostredie, na informatizáciu spoločnosti, na služby verejnej správy pre občana, na manželstvo, rodičovstvo ani rodinu, ani sociálne vplyvy.